## El Consell impulsa la concurrència i la participació de pimes en la contractació centralitzada dels servicis de neteja dels seus edificis i instal·lacions

*** El Ple autoritza un nou acord marc a fi d’aconseguir la modernització, reducció de costos, millora de l’eficàcia, de la transparència i de l’eficiència en la prestació dels servicis públics
* El procediment prioritza criteris socials com la paritat entre hòmens i dones o la contractació de persones desocupades de 55 anys o més, així com criteris mediambientals**

El Consell ha autoritzat la contractació centralitzada, mitjançant acord marc, dels servicis de neteja de la Generalitat, que propiciarà una major concurrència d’empreses, amb la finalitat d’aconseguir una major participació de pimes.

L’acord marc s’adjudicarà per procediment obert mitjançant tramitació ordinària, i tindrà un termini de vigència de 3 anys, amb la possibilitat de prorrogar-lo un més, sense que la seua duració total puga superar els quatre anys. El seu valor estimat, incloent la possible pròrroga, serà de vora 211 milions d’euros.

Igual que els anteriors, el nou acord marc respon a la necessitat de racionalitzar i unificar el model de gestió dels servicis de neteja per a totes les entitats vinculades a fi d’aconseguir la modernització, reducció de costos, control i homogeneïtzació d’estos servicis, millora de l’eficàcia, de la transparència i de l’eficiència en la prestació dels servicis públics.

Així mateix, el Consell prioritza criteris socials com la paritat entre hòmens i dones o la contractació de persones desocupades de 55 anys o més, així com criteris mediambientals com la utilització de productes de neteja més sostenibles.

La finalitat d’este acord és garantir la continuïtat del servici, atés que l’anterior acord marc finalitzarà el pròxim mes de maig de 2026 i els servicis de neteja es consideren imprescindibles per al bon funcionament dels edificis i instal·lacions de les entitats vinculades a l’acord marc.

A més de les conselleries i del sector públic instrumental, l’acord marc cobrix també els servicis del Síndic de Greuges, la Sindicatura de Comptes, el Consell Jurídic Consultiu, el Consell Valencià de Cultura, el Comité Econòmic i Social i l’Agència de Prevenció i Lluita contra el Frau i la Corrupció, en haver-se adherit de manera voluntària estos organismes.

**Agilitació dels procediments**

L’acord marc es dividix en onze lots, que donaran lloc a la posterior adjudicació de diversos contractes específics a diferents empreses, prèviament seleccionades en cada un, com a fórmula que permet agilitzar els procediments i tràmits, així com garantir un major nivell de competència.

D’esta manera, s’aconseguix definir de manera precisa les necessitats de l’Administració i obtindre preus més ajustats i competitius al moment en què efectivament es formalitza el contracte.

El procediment té dos fases. En la primera es fa la selecció per a cada lot d’un conjunt d’empreses que complixen els requisits de solvència, tècnics i econòmics necessaris per a prestar el servici. En esta fase no s’adjudica cap contracte, sinó que només es crea una llista de possibles adjudicataris dels contractes específics.

Posteriorment, cada entitat, tant conselleries com sector públic i entitats adherides voluntàriament, quan necessiten el servici realitzen una segona selecció, concretant preu, condicions com ara horaris, freqüències i característiques concretes. En esta fase, només les empreses prèviament seleccionades en el respectiu lot podran presentar oferta, competint entre elles per a resultar adjudicatàries del contracte específic.

Cal ressenyar que la Generalitat va ser en 2018 pionera a Espanya en donar prioritat i potenciar les clàusules socials i mediambientals en la licitació dels seus contractes de neteja.

Fecha: 12/12/2025